**แนวทางในการจัดพิธีบูชาขอบพระคุณวันพระคัมภีร์ ค.ศ. 2014**

เนื่องจากในวันพระคัมภีร์ปีนี้ คณะกรรมการคาทอลิกเพื่อคริสตศาสนธรรมแผนกพระคัมภีร์ สภาพระสังฆราชคาทอลิกแห่งประเทศไทย ได้จัดพิมพ์หนังสือพระคัมภีร์คาทอลิกภาษาไทยฉบับสมบูรณ์เสร็จเรียบร้อยแล้ว ถือเป็นความชื่นชมยินดีของพระศาสนจักรคาทอลิกในประเทศไทย จึงขอเชิญชวนพี่น้อง คริสตชนชาวไทย ทั้งพระสงฆ์ นักบวช และฆราวาส ได้ร่วมใจกันฉลองพระวาจาของพระเจ้าในวันนี้ เป็นพิเศษ คณะกรรมการฯ จึงขอนำเสนอแนวทางในการจัดพิธีบูชาขอบพระคุณวันพระคัมภีร์ ค.ศ. 2014 เพื่อผู้ที่จัดเตรียมพิธีกรรมในวันนั้นจะได้นำไปปรับใช้ตามความเหมาะสม

สำหรับพิธีบูชาขอบพระคุณวันพระคัมภีร์ วันที่ 14 ธันวาคม 2014 เป็นพิธีบูชาขอบพระคุณของ วันอาทิตย์สัปดาห์ที่ 3 เทศกาลเตรียมรับเสด็จพระคริสตเจ้า ปี B เราจึงใช้บทภาวนา บทอ่าน และบทนำขอบพระคุณของพิธีบูชาขอบพระคุณวันอาทิตย์สัปดาห์ที่ 3 เทศกาลเตรียมรับเสด็จพระคริสตเจ้า ปี B และอาจเพิ่มเติมสิ่งเหล่านี้เพื่อเป็นการเฉลิมฉลองพระวาจาของพระเจ้าในโอกาสพิเศษนี้

มีบทนำก่อนพิธีบูชาขอบพระคุณที่กล่าวถึงความสำคัญของการฉลอง และกล่าวถึงพระคัมภีร์ภาษาไทยฉบับสมบูรณ์ดังนี้

**พิธีกร** พี่น้องที่รัก วันนี้เรามาร่วมใจกันเฉลิมฉลองพระวาจาของพระเจ้าในโอกาสวันพระคัมภีร์ประจำปีคริสตศักราช 2014 เราตระหนักดีถึงความรักของพระเจ้าที่ทรงมีต่อเรา พระองค์ทรงประทานพระวาจาของพระองค์มาเป็นหลักในการดำเนินชีวิตของเรา จนเราสามารถยืนยันด้วยความมั่นใจว่า “ผู้ที่ตั้งรากฐานชีวิตของตนไว้บนพระวาจาก็ย่อมสร้างชีวิตนี้ให้คงอยู่อย่างมั่นคงตลอดไป” (VD 10) และในวันนี้เรารู้สึกชื่นชมยินดีและขอบพระคุณพระเจ้าเป็นพิเศษ สำหรับพระพรที่พระองค์ทรงโปรดให้การแปลและจัดพิมพ์พระคัมภีร์คาทอลิกภาษาไทยฉบับสมบูรณ์สำเร็จลุล่วงไปได้ด้วยดี เราจึงร่วมใจวอนขอพระเจ้าในพิธีบูชาขอบพระคุณวันนี้ ขอพระองค์โปรดประทานพระพรแก่เรา เพื่อเราจะได้รักในการอ่าน ฟัง ภาวนา รำพึงและไตร่ตรองพระวาจาของพระเจ้า และที่สำคัญคือนำพระวาจาของพระเจ้าไปปฏิบัติในชีวิตของเรา

ในขบวนแห่เริ่มพิธี แห่พระคัมภีร์ภาษาไทยฉบับสมบูรณ์แทนหนังสือพระวรสาร(เฉพาะโอกาสพิเศษนี้เท่านั้น) โดยสังฆานุกรเป็นผู้ถือพระคัมภีร์ (ถ้าไม่มีสังฆานุกร ผู้อ่านพระคัมภีร์เป็นผู้ถือพระคัมภีร์)

เมื่อมาถึงพระแท่น นำหนังสือพระคัมภีร์วางไว้บนแท่น

เมื่ออ่านพระวารสาร ขอให้อ่านพระวรสารในวันนั้นจากหนังสือพระคัมภีร์คาทอลิกภาษาไทยฉบับสมบูรณ์

ในบทเทศน์นอกจากจะกล่าวถึงการเตรียมรับเสด็จพระคริสตเจ้าแล้ว ยังอาจกล่าวถึงพระวาจาและความสำคัญของพระวาจาในชีวิตคริสตชน

มีบทภาวนาของมวลชนที่ทางแผนกฯ ขอนำเสนอ ดังนี้

**ประธาน พี่น้องที่รัก ให้เราวิงวอนต่อพระบิดาเจ้าของเรา ผู้ทรงโปรดให้พระบุตรของพระองค์ทรงรับธรรมชาติมนุษย์และเสด็จมาประทับอยู่ในหมู่เราเพื่อช่วยเราให้รอดพ้น**

**ผู้แทน** 1. เพื่อองค์สมเด็จพระสันตะปาปา บรรดาพระสังฆราช พระสงฆ์ และผู้แพร่ธรรมทุกท่าน จะได้ใช้พระวาจาของพระเจ้าเป็นหลักในการดำเนินชีวิต และเป็นหลักในการดูแลประชากรของพระองค์ (ให้เราภาวนา)

2. เพื่อขอบคุณพระเจ้าที่โปรดให้พระศาสนจักรในประเทศไทยได้มีพระคัมภีร์คาทอลิกภาษาไทยฉบับสมบูรณ์ และขอพระองค์ทรงโปรดประทานพระพรแก่ทุกคนที่มีส่วนในการแปล จัดทำ และสนับสนุนให้เกิดพระคัมภีร์ฉบับนี้ (ให้เราภาวนา)

 3. เพื่อเราจะได้พยายามหลีกหนีจากบาปทั้งมวล และเปิดจิตใจเตรียมรับเสด็จพระคริสตเจ้า ด้วยการดำเนินชีวิต ตอบรับพระวาจาของพระองค์ (ให้เราภาวนา)

 4. เพื่อบรรดาคริสตชน ที่ได้สูญเสียความชื่นชมยินดีในวันแรกที่พวกเขาได้รับศีลล้างบาปจะได้พบว่าความเชื่อในองค์พระคริสตเจ้าจะนำพวกเขากลับมาพบกับสันติสุข และความชื่นชมยินดีอีกครั้งหนึ่ง (ให้เราภาวนา)

 5. เพื่อมนุษย์ทุกคนจะได้เข้าใจว่า พระคริสตเจ้าเสด็จมาบำบัดรักษาพวกเขาให้หายจากโรคร้ายทั้งฝ่ายกายและวิญญาณ และเป็นผู้นำความสุขเที่ยงแท้มาสู่มวลมนุษย์อย่างแท้จริง

 (ให้เราภาวนา)

**ประธาน ข้าแต่พระบิดาเจ้าผู้ทรงพระทัยดี ข้าพเจ้าทั้งหลายขอบพระคุณพระองค์ ที่ได้ส่งพระเยซู คริสตเจ้า พระบุตรของพระองค์นำความชื่นชมยินดีที่แท้จริงมาสู่มวลมนุษย์ โปรดชำระจิตใจของข้าพเจ้าทั้งหลายให้บริสุทธิ์ และมีความมานะบากบั่นในการนำพระวาจาของพระองค์ไปปฏิบัติในชีวิต ทั้งนี้ ขอพึ่งพระบารมีพระคริสตเจ้าพระเจ้าของข้าพเจ้าทั้งหลาย**

*ทุกคน อาแมน*

หลังบทภาวนาหลังรับศีล อาจมีประชาสัมพันธ์ว่าสัตบุรุษจะเข้าถึงพระพระคัมภีร์คาทอลิกภาษาไทยฉบับสมบูรณ์ได้อย่างไร

สามารถใช้บทอวยพรอย่างสง่าของเทศกาลเตรียมรับเสด็จพระคริสตเจ้า